新凉五言呈尤延之
作者：楊萬里
朝代：宋

paragraphs: 暑極無可增，夏餘亦復幾。
幽人暍欲腊，日日望秋至。
秋至涼不隨，夏去熱未已。
一夕睡美餘，秋從簟波起。
新涼來何方，灑若清到髓。
夕前輕雨作，雨後微風駃。
涼偶與之偕，未必涼因此。
向來亦風雨，既止暑更倍。
但令暑爲涼，老病有生意。
何必問所來，亦莫悲徂歲。